Nyoka wachimbaji ni nyoka wenye sumu wa jenasi Atractaspis katika familia Lamprophiidae. Wana jina hili kwa sababu huchimba ardhini. Nyoka hawa ni wafupi na wembamba lakini spishi kadhaa zinaweza kuwa nene kiasi. Urefu wao ni sm 30-70 na m moja kwa kipeo. Rangi yao ni nyeusi, kijivu au kahawia. Spishi mbili kutoka Pembe ya Afrika, nyoka mchimbaji wa Ogadeni na nyoka mchimbaji Somali, zina mabaka meupe kichwani au kichwa kizima ni cheupe. Nyoka wachimbaji huishi katika vishimo au katika udongo au mchanga tebwere. Hula mijusi wenye ngozi nyororo, amfibia na nyoka wadogo, na hukamata wagugunaji katika vishimo vyao. Chonge ni meno ya mbele. Nyoka hafungui mdomo lakini anavuta kidevu nyuma na kuzungusha chonge kuelekea mbele na kupota kichwa kitongo, chini na nyuma ili kudunga mhanga. Anaweza kufanya hii hata akishikwa kwa kichwa na mtu, kwa hivyo hata wataalamu wa nyoka wanaweza kudungwa. Hatari ni kama nyoka hawa wanafanana na nyoka wengine wasiodhuru. Kwa bahati nzuri sumu ya nyoka hawa siyo hatari sana isipokuwa ile ya nyoka wakubwa wa spishi kadhaa kama nyoka mchimbaji kijivu.